Filipi Bi 4 | Baiblo ɔ Ngɛ Intanɛti ɔ Nɔ | New World Translation\nMateo Maako Luka Yohane Ní Tsumi Roma Bi 1 Korinto Bi 2 Korinto Bi Galatia Bi Efeso Bi Filipi Bi Kolose Bi 1 Tɛsalonika Bi 2 Tɛsalonika Bi 1 Timoteo 2 Timoteo Tito Filemon Hebri Bi Yakobo 1 Petro 2 Petro 1 Yohane 2 Yohane 3 Yohane Jud Kpo Jemi 1 2 3 4\nFilipi Bi 4:1-23\nKake peemi, nyami, susumi nɛ da (1-9)\nNyɛ ko pee yeyeeye ngɛ nɔ́ ko nɔ́ ko he (6, 7)\nFilipi bi ɔmɛ a nike ní ɔmɛ a he sina (10-20)\nNyagbe fɔmi (21-23)\n4 Enɛ ɔ he ɔ, ye nyɛmimɛ nɛ i suɔ nɛ ye hɛ ngɛ jae ngɛ nyɛ he, ye bua jɔmi kɛ ye jlasi, nihi nɛ i suɔ, nyɛɛ da si kpɛii ngɛ blɔ nɛ ɔ nɔ ngɛ Nyɔmtsɛ ɔ mi. 2 I ngɛ Yodia he wami woe, nɛ i ngɛ Sintike hu he wami woe kaa a hɛɛ juɛmi kake ngɛ Nyɔmtsɛ ɔ mi. 3 Ee, akɛnɛ o ji nyɛmi anɔkualetsɛ nɛ i kɛ lɛ tsuɔ ní* he je ɔ, i ngɛ mo pɛɛ kpae kaa o ya nɔ nɛ o ye bua yi nɛ ɔmɛ nɛ i kɛ mɛ pee kake kɛ bɔ sane kpakpa a he mɔde wawɛɛ ɔ, kɛ Klɛmɛnt, kɛ ye nyɛmimɛ kpahi nɛ i kɛ mɛ tsuɔ ní nɛ a biɛ ngɛ wami womi ɔ mi ɔ. 4 Be fɛɛ be ɔ, nyɛ nya ngɛ Nyɔmtsɛ ɔ mi. Ma de ekohu ke nyɛ nya! 5 Nyɛ ha nɛ nihi tsuo nɛ a le kaa nyɛ susuɔ nɔ́ he. Nyɔmtsɛ ɔ su si ta. 6 Nyɛ ko pee yeyeeye ngɛ nɔ́ ko nɔ́ ko he, se mohu ngɛ nɔ́ fɛɛ nɔ́ mi ɔ, nyɛɛ gu sɔlemi kɛ pɛɛ kpami nɛ mi wa kɛ sina nɔ kɛ ha nɛ Mawu nɛ e le nyɛ ní bimi ɔmɛ; 7 nɛ Mawu tue mi jɔmi ɔ nɛ pã níhi a sisi numi tsuo ɔ maa bu nyɛ tsui kɛ nyɛ juɛmi* he kɛ gu Kristo Yesu nɔ. 8 Nyagbe ɔ, nyɛmimɛ, nɔ́ fɛɛ nɔ́ nɛ ji anɔkuale, nɔ́ fɛɛ nɔ́ nɛ hɛ mi ngɛ nyami, nɔ́ fɛɛ nɔ́ nɛ da, nɔ́ fɛɛ nɔ́ nɛ he tsɔ, nɔ́ fɛɛ nɔ́ nɛ a suɔ, kɛ nɔ́ fɛɛ nɔ́ nɛ a tuɔ he munyu kpakpa, nɔ́ fɛɛ nɔ́ nɛ ji je mi bami nɛ sa, kɛ nɔ́ fɛɛ nɔ́ nɛ sa yi jemi ɔ, nyɛɛ ya nɔ nɛ nyɛɛ hi ní nɛ ɔmɛ a he susue.* 9 Níhi nɛ nyɛ kase nɛ nyɛ kplɛɛ nɔ nɛ nyɛ nu nɛ nyɛ na ngɛ ye he ɔ, nyɛɛ pee ní nɛ ɔmɛ, nɛ tue mi jɔmi Mawu ɔ kɛ nyɛ maa hi si. 10 I nyaa wawɛɛ ngɛ Nyɔmtsɛ ɔ mi kaa jehanɛ ɔ lɛɛ nyɛ kpale bɔni ye he susumi. E ngɛ mi kaa nyɛ susuɔ ye he mohu lɛɛ, se nyɛ ná we he blɔ nɛ nyɛ kɛ tsɔɔ jã. 11 Pi nɛ e fĩ mi he je nɛ i ngɛ enɛ ɔ dee, ejakaa i kase kaa ngɛ si fɔfɔɛ fɛɛ ko mi ɔ, ye bua maa jɔ ye níhi a he.* 12 Ke nɔ́ ko bɔɔ pɛ lɛ ngɛ ye dɛ ɔ, i le bɔ nɛ i hiɔ si ha, nɛ ke i ngɛ níhi babauu hu ɔ, i le bɔ nɛ i hiɔ si ha. Ngɛ nɔ́ fɛɛ nɔ́ mi kɛ si fɔfɔɛhi tsuo a mi ɔ, i kase laami sane ɔ nɛ kɔɔ bɔ nɛ a tɔɔ ha kɛ bɔ nɛ a haa hwɔ ha, bɔ nɛ a náa níhi babauu ha kɛ bɔ nɛ a hiɔ si ha ke nɔ́ ko be nɔ dɛ ɔ he. 13 Ejakaa i nyɛɔ peeɔ níhi tsuo kɛ gu nɔ nɛ e woɔ mi he wami ɔ nɔ. 14 Se kɛ̃ ɔ, nyɛ bɔ mɔde kaa nyɛ piɛɛ ye he ngɛ ye we amanehlu ɔ mi. 15 Ngɛ anɔkuale mi ɔ, nyɛ Filipi bi ɔmɛ hu nyɛ le kaa benɛ nyɛ kase sane kpakpa a kekleekle ɔ se, benɛ i je Makedonia a, asafo ko asafo ko be nɛ e kɛ mi bɔ huɛ ngɛ nɔ́ hami kɛ nɔ́ ngɔmi blɔ fa mi kaa ja nyɛ pɛ; 16 ejakaa benɛ i ngɛ Tɛsalonika a, nyɛ mane mi nɔ́ ko ngɛ ye hiami níhi a he je, pi si kake pɛ, se si enyɔ sɔuu. 17 Pi kaa i ngɛ nike ní ko blɔ hyɛe, se mohu i ngɛ yiblii nɛ woɔ nyɛ kpɛɛ ɔ mi ní fuu ɔ hlae. 18 Se i ngɛ nɔ́ fɛɛ nɔ́ nɛ i hia, nɛ e be nɔ po. Nɔ́ ko he hia we mi hu amlɔ nɛ ɔ nɛ ye nine su níhi nɛ nyɛɛ kɛ tsɔ Epafrodito ɔ nɔ ɔ, e ngɛ via jee liliili, e ji afɔle nɛ sa, nɛ́ Mawu bua jɔ he wawɛɛ. 19 Ye Mawu ɔ hu ma ha nyɛ nyɛ hiami níhi tsuo pɛpɛɛpɛ ngɛ e ní babauu ɔ nya ngɛ hɛ mi nyami mi kɛ gu Kristo Yesu nɔ. 20 Jehanɛ ɔ, a wo wa Mawu nɛ ji Tsɛ ɔ hɛ mi nyami kɛ ya neneene kɛ neneene. Amen. 21 Nyɛ de nɔ klɔuklɔu fɛɛ nɔ klɔuklɔu ngɛ Kristo Yesu mi ɔ ke i biɔ lɛ. Nyɛmimɛ nyumuhi nɛ a kɛ mi ngɛ hiɛ ɔ hu ke a biɔ nyɛ. 22 Ni klɔuklɔu ɔmɛ tsuo, titli ɔ, Kaisare we ɔ mi bimɛ ɔmɛ ke a biɔ nyɛ. 23 Nyɔmtsɛ Yesu Kristo dloomi ɔ kɛ mumi ɔ nɛ nyɛ jeɔ kpo ɔ nɛ hi si.\n^ Hela, “nyɛmi nɛ i kɛ lɛ tloo kuɛpã tso.”\n^ Hela, “nyɛ juɛmi he wami.”\n^ Aloo “juɛe; nyɛɛ ya nɔ nɛ nyɛɛ hi nyɛ yi mi tɛ puee ngɛ ní nɛ ɔmɛ a he.”\n^ Aloo “níhi nɛ i ngɛ ɔ maa su mi.”\nFilipi Bi 4